Solmun kokous **MUISTIO**

Kummun koulu

28.11.2016

Läsnä: Katja Pouhula, Anne-Mari Jolkkonen, Hilkka Salovaara, Liisa Kuivalainen, Hanna Näätänen, Esko Vihava, Kari Pasanen, Suvi Vihava (muistion laatija).

1. Käytiin läpi Oppilaitosympäristön terveellisyyden ja turvallisuuden sekä yhteisön hyvinvoinnin tarkastus –lomake. Kokouksessa nousi esille jättöparkin turvallisuus ja ruuhkaisuus. Solmun väen toiveena on, että parkki pysyisi mahdollisimman vapaana muista autoista koulun alkamis- ja loppumisaikoihin, jotta parkkialue pääsisi varsinaiseen käyttöönsä turvallisena jättöparkkina. Esille nousi pohdintoja mm. lyhytaikaiseen pysäköintiin ohjaavasta liikennemerkistä. Auttaisiko sellainen rajaamaan pysäköintiä? Lisäksi pohditiin, miten kaupunkilaisia voisi tiedottaa tästä käytännön pulmasta – moni pysäköi, koska ei ole vain tullut ajatelleeksi asiaa koululaisten kannalta! Olisiko lehtijuttu paikallaan?

Parkki-asia lisätään asiakirjaan huoltajien huomioita –kohtaan.

1. Ehkäisevän päihdetyön viikon teemapäivä 6-luokkalaisten parissa sujui hienosti; **kiitos** järjestelyissä ja toteutuksessa mukana olleille solmulaisille!

Päivän mukanaan tuoma hyvä kokemus ja oppilaiden hyvä palaute innostivat seuraavaan ideointiin ehkäpä-tiimissä:

1. **6-luokkalaisten Solmu-välkät joka kuukauden viimeinen keskiviikko tammikuusta alkaen.** Solmu-välkkä sisältää kaveritaitotreeniä klo 10.35-10.55 pelien, leikkien ja muun yhteisen toiminnan merkeissä Solmun johdolla. Tavoitteena on myös omalta osalta lisätä 6-luokkalaisten ulkoilua ja liikkumista.

Tähän kerätään solmu-tiimi, joka vastaa toiminnasta pareittain omalla vuorollaan. Idea sai ihastuneen ja innokkaan vastaanoton rehtorin ja 6-opettajien parissa.

Suunnittelutiimi: Hilkka, Anne-Mari, Katja, Hanna ja Esko, kokoontuu 7.12. klo 17 uimahallin kahviossa. Sama porukka vastaa myös tiedotuksesta ja toteutuksesta. Mukaan ”toteutusrinkiin” yritetään saada vielä muutama huoltaja lisää, kunhan päivämäärät ja toiminta varmistuvat. Kun välitunti-toiminta saadaan käyntiin, kysytään myös oppilaiden toiveita toiminnasta.

1. Outokummun ammattioppilaitos järjestää koulumme 5-9-luokkalaisille **pikkujouludiskon to 1.12. klo 17.30-20.30 koulun liikuntasalissa.** Tilaisuuteen rekrytoitiin myös Solmun väkeä sähköpostilistalla valvontatehtäviin, ja tarvittava määrä valvojia onkin jo kasassa. Valvojat saapuvat paikalle klo 17.
2. Solmun syksyn kokouksessa ilmoille heitetty idea rasismin vastaisesta työskentelystä on edennyt suunnittelu-asteelle. Kiitos hyvästä keskustelusta ja toimijavinkistä! Kummun koulun 1-6-luokkalaiset pääsevät työskentelemään aiheen parissa SPR:n johdolla ensi kevättalvella.
3. Kodin ja koulun päivän 13.12. kahvio hoidetaan oppilaskunnan voimin. Tällä kertaa Solmulta ilmoittautui niin vähän leipojia, että päädyttiin tällaiseen hyvään ratkaisuun. Tänä(kin) vuonna Kodin ja koulun päivään kutsutaan erityisesti oppilaiden isovanhempia.

Kokouksessa heräsi keskustelua siitä, milloin vanhemmat voisivat olla kutsulistalla. Vaikka koulun ovet ovatkin aina auki opetuksen seuraamiseen, toivottiin silti mahdollisuutta osallistua myös erityisesti kodin ja koulun välisen yhteistyön merkeissä järjestettyyn päivään.

1. Muut esille tulevat asiat

* Tämänvuotiset joulujuhla-järjestelyt herättivät keskustelua ja kysymyksiä. Toivottiin, että joulujuhla kodin ja koulun välisenä yhteisenä perinteisenä juhlana säilytettäisiin! Lasten esitykset ovat tärkeitä taidonnäytteitä, joiden yhteisellä jakamisella on tärkeä merkitys niin lapsille kuin huoltajillekin. Kysymyksenä olikin, mikä on tämänvuotisen joulujuhla-ratkaisun syy. Arveltiin, että tilapulma se ei uuden koulun ruokasalin vaklmistumisen myötä liene. Asiaa ei jääty vatvomaa, koska paikalla ei ollut henkilöitä, jotka olisivat voineet linjanvedon perustella. Suvi lupasi toimittaa kysymyksen rehtoreille ja välittää vastauksen sähköpostilistalla.
* Keskusteltiin Kyykerin väen muutosta Kummun koululle. Todettiin, että tilanne vaatii varmasti kaikilta sopeutumista ja uuden opettelua. On kuitenkin hienoa, että saadaan kaikki luokat saman katon alle!
* Esille nousi ajatus urheiluvälineiden kierrätyksestä kouluun. Tarvitaanko koululla luistimia tai muita välineitä? Solmu-perheistä löytyisi lahjoitettavaa! Suvi selvittää.
* Viltti-piiri päätettiin pyöräyttää käyntiin kevätpuolella, niin saadaan se toinenkin viltti valmiiksi ja oppilaiden käyttöön.
* Kännykkäparkkien toimivuus keskustelututti kokouksessa. Ajatus myös yläkoulun tuntien rauhoittamisesta kännykkäliikenteestä sai Solmun kannatuksen ja tuen. Toivotaan myös kotien tukevan koulun linjausta asiassa. Seuraavassa kokouksessa olisi kiinnostavaa kuulla, miten kännykkäparkkien käyttöönotto on sujunut, ja millaista keskustelua se on koululla herättänyt.

1. **Seuraava kokous**

**Ti 10.1.2017 klo 17.** Tavataan Kummun koulun ruokasalissa, etsitään siitä siten tarvittaessa sopiva tila.